宋进马哀词
唐·王维

背春涉夏兮，众木蔼以繁阴。连金华与玉堂兮，宫阁郁其沈沈。百官并入兮，何语笑之哑哑。君独静嘿以伤心，草王言兮不得辞。我悲减思兮少时，仆夫命驾兮。出阊阖，历通逵，陌上人兮如故。识不识兮往来，眼中不见兮吾儿。骖紫骝兮从青骊，低光垂彩兮。恍不知其所之，辟朱户兮望华轩。意斯子兮候门，忽思瘗兮城南。心瞀乱兮重昏，仰诉天之不仁兮。家唯一身，身止一子。何胤嗣之不繁，就单鲜而又死。将清白兮遗谁，问诗礼兮已矣。哀从中兮不可胜，岂暇料馀年兮复几。日黯黯兮颓晔，鸟翩翩兮疾飞。邈穷天兮不返，疑有日兮来归。静言思兮永绝，复惊叫兮沾衣。客有吊之者曰：观未始兮有物，同委蜕兮胡悲。且延陵兮未至，况西河兮不知。学无生兮庶可，幸能听于吾师。